Rotfluer

Chylizinae
 Psilinae

Rotfluer (Psilidae) er en liten familie av fluer, som oftest med blank og lite hårete kropp. Den mest kjente arten er gulrotfluen (Chamaepsila rosae), som kan gjøre skade på en rekke nyttevekster, ikke bare på gulrot. De fleste av de andre artene i familien er uskadelige.

Utseende 
Små til middelsstore (2,5 - 12 mm lange), blanke fluer, lite hårete, ofte kontrastrikt fargede. 

Hodet er middels stort med store fasettøyne av varierende form. I pannen sitter tre punktøyne på en ganske stor knøl (forhøyning). Tallet på børster på hodet varierer mye innen familien. De har ikke kinnbørster (vibrissae).

Antennene er tre-leddete, med en antennebørste (artista) nær roten av det tredje leddet. Hos slekten Loxocera er det tredje antenneleddet stavformet og sterkt forlenget. 

Kroppen er blank, med lite påfallende hårkledning og uten tydelige, store børster, gjerne kontrastrikt farget i svart og gult/brunt/rødt. Vingene er store med en stor, rektangulær celle midt i vingen. Vingekantåren (costa) er brutt på ett sted og det går en lys linje fra dette stedet ned gjennom vingen. Beina er slanke, oftest gule eller rødlige.

Larvene er avlange, pølseformede og tilspisset i forenden.

Levevis 
Larvene til denne familien utvikler seg inne i planter, enten i røtter, knoller eller stengler. De fleste artene holder seg til ville planter, men gulrotflue og noen til kan gjøre skade i hagen og grønnsakdyrkinger. Artene i slekten Loxocera lever i siv (Juncus) og frytle (Luzula). De voksne fluene kan man finne mellom tett vegetasjon.

Alle tovinger gjennomgår en fullstendig forvandling, med et puppestadium.

Skadedyr 
Noe rotfluer regnes som skadedyr på grunn av sitt levevis. Gulrotflue (Chamaepsila rosae, tidligere kalt Psila rosae) er et alvorlig skadedyr, ikke bare på gulrøtter, men på mange forskjellige nyttevekster i skjermplantefamilien og korsblomstfamilien, for eksempel selleri, pastinakk, persille, neper og kål. 

Larvene borer i røttene og gjør plantene uselgelige. I tillegg til den skaden larvene i seg selv gjør, gir larvegangen innpass for råte slik at røttene lett råtner. 

I småskaladyrking kan det være effektivt å dekke gulrotplantene med en insektskjerm i denne tiden for å hindre at fluene skal komme til. Ellers har sprøyting vært brukt for å bekjempe denne arten.

Systematisk inndeling / norske arter 
Slektene Chyliza og Loxocera er bra undersøkte i Norge. Derimot er slektene rundt Psila, bortsett fra gulrotfluen, mindre velkjente.
 

 Ordenen tovinger, Diptera
 Underordenen høyere fluer, Cyclorrhapha
 Gruppen Schizophora
 Overfamilien Diopsoidea
 Familien rotfluer, Psilidae
 Underfamilien Chylizinae
 Slekten Chyliza Fallén, 1820
 Chyliza annulipes Macquart, 1835
 Chyliza leptogaster (Panzer, 1798)
 Chyliza nova Collin, 1944
 Chyliza vittata Meigen, 1826
 Underfamilien Psilinae
 Slekten Loxocera Meigen, 1803 – med forlengede antenner
 Loxocera albiseta (Schrank, 1803)
 Loxocera aristata (Panzer, 1801)
 Loxocera fulviventris (Meigen, 1826)
 Loxocera nigrifrons Macquart, 1835
 Loxocera sylvatica Meigen, 1826
 Slekten Chamaepsila Hendel, 1917  – ca. 20 arter i Europa
 Gulrotflue, Chamaepsila rosae (Fabricius, 1794)
 Slekten Oxypsila Frey, 1925  – 1 art i Mellom-Europa
 Slekten Psila Meigen, 1803  – 2 arter i Europa, nord til Danmark
 Slekten Psilosoma Zetterstedt, 1860  – 2 arter i Mellom-Europa, nord til Danmark

Referanser

Kilder 
 Darvas, B. Skuhrava, M. og Andersen, A. 2000. Agricultural dipteran pests of the Palaearctic region. I: Papp, L. og Darvas, B. (red.): Contributions to a Manual of Palaearctic Diptera. 1: 565-649. Science Herald, Budapest.
 Greve, L. og Midtgaard, F. 1989. The genus Chyliza (Dipt., Psilidae) in Norway. Fauna norvegica Serie B 36: 139-140.
 Greve, L. og Skartveit, J. 2000. The genus Loxocera (Diptera, Psilidae) in Norway. Norwegian Journal of Entomology 48: 329-334.
 Iwasa, M. 1998. Family Psilidae. I: Papp, L. og Darvas, B. (red.): Contributions to a Manual of Palaearctic Diptera. 3: 177-183. Science Herald, Budapest.

Eksterne lenker 
 
 Norsk Entomologisk forening – for deg som vil lære mer om insekter.

Fluer